กบข.ลุยปรับปรุงระบบ IT
กบข.ลุยปรับปรุงระบบ IT&nbsp; เพิ่มประสิทธิภาพทำงาน สมาชิกเข้าถึงข้อมูลสะดวก
28 ธ.ค. 2553

กบข.ลุยปรับปรุงระบบ IT  เพิ่มประสิทธิภาพทำงาน สมาชิกเข้าถึงข้อมูลสะดวก
นางสาวโสภาวดี เลิศมนัสชัย เลขาธิการ กองทุนบำเหน็จบำนาญข้าราชการ(กบข.) กล่าวว่าในปี 2554-2556 กบข. ได้กำหนดกลยุทธ์ปรับปรุงประสิทธิภาพการทำงานภายในองค์กรโดยมีการนำระบบเครือข่ายสารสนเทศมาประยุกต์ใช้เพื่อลดขั้นตอน ลดกระบวนการทำงาน พนักงานสามารถเชื่อมต่อถึงกันและกัน เข้าถึงฐานข้อมูลสำคัญได้อย่างไร้ขีดจำกัดจากที่ใดก็ได้ เวลาไหนก็ได้ และผ่านอุปกรณ์สื่อสารใดก็ได้ (Anywhere, anytime, any devices)
ดังนั้น ในปี 2554 กบข.ได้กำหนดแผนงานไว้ว่าจะเริ่มต้นด้วยการปรับปรุงโครงสร้างระบบไอที (IT Architecture) ให้รองรับแนวคิด ดังกล่าว โดยมีเป้าหมายให้ระบบงานภายใน กบข.ทั้งในส่วนที่บริหารภายใน กบข. บริหารโดยกิจการในเครือกบข.ให้เกิดการเชื่อมต่ออย่างไร้ขีดจำกัด ( Seamless Integration) ทั้งนี้เพื่อประโยชน์ในการทำงานเพื่อสมาชิกซึ่งปัจจุบันมีข้อมูลสถิติมากมาย ไม่ว่าจะเป็นงานทะเบียนฐานข้อมูลทั่วไปของสมาชิก ฐานข้อมูลเงินสะสมของสมาชิก ฯลฯ 
นางสาวโสภาวดี กล่าวว่า เชื่อว่าการปรับปรุงเทคโนโลยีสารสนเทศใหม่ดังกล่าวจะรองรับและสนับสนุนการปรับเพิ่มประสิทธิภาพการใช้เทคโนโลยีสารสนเทศ และกระบวนการทำงานโดยรวมของกบข. รวมทั้งช่วยให้ กบข. สามารถบรรลุเป้าหมายในเชิงยุทธศาสตร์ทั้ง 4 ด้าน ตามแผนยุทธศาสตร์ปี2554-2556  ได้แก่ ด้านสมาชิก ด้านลงทุน ด้านองค์กร และด้านพนักงาน ภายใต้ระบบการรักษาความมั่นคงปลอดภัยของระบบงานสารสนเทศที่มีคุณภาพตามมาตรฐานอุตสาหกรรม มีความยืดหยุ่นในการปรับเปลี่ยนรูปแบบการทำงานตามสภาพแวดล้อมที่เปลี่ยนแปลงไป 
ตลอดจนมีแผนรองรับการดำเนินธุรกิจอย่างต่อเนื่อง (Business Continuity Plan) เพื่อรองรับกรณีเกิดเหตุภัยพิบัติ หรือเกิดเหตุฉุกเฉินขึ้นเกี่ยวกับ กบข. กองทุนบำเหน็จบำนาญข้าราชการ (กบข.) จัดตั้งขึ้นตาม พรบ.กองทุนบำเหน็จบำนาญข้าราชการ พ.ศ.2539 เพื่อเป็นหลักประกันการจ่ายบำเหน็จบำนาญและให้ประโยชน์ตอบแทนการรับราชการแก่ข้าราชการเมื่อออกจากราชการ ส่งเสริมการออมทรัพย์ของสมาชิก และจัดสวัสดิการและสิทธิประโยชน์อื่นให้แก่สมาชิก กบข. มีสถานะเป็นองค์กรของรัฐจัดตั้งขึ้นตามกฎหมายเฉพาะไม่มีสถานะเป็นส่วนราชการหรือรัฐวิสาหกิจ มีคณะกรรมการ กบข.เป็นผู้กำหนดนโยบาย ปัจจุบัน กบข.มีสมาชิกกว่า1.2 ล้านคน มูลค่าสินทรัพย์สุทธิประมาณ 485,000 ล้านบาท